Блэк1ыгъэ хъишъэр къизы1отык1ырэ тхылъхэм ахэт бзылъфыгъэ характер - типхэр щы1ак1эм пэблэгъэ шъыпкъэу тхак1ом къетых. Бзылъфыгъэхэр а блэк1ыгъэ лъэхъаным нэмык1 шъыпкъэу щыщытыгъэх. Яуахътэ нахьыбэу зыщагъак1ощтыгъэр унэгъо к1оц1ыр ары. Ащ фэдэ бзылъфыгъэм ищы1эныгъэ зэригъак1орэм ехьыл1агъэу сыда гъэш1эгъонэу къэбгъэлъэгъошъущтыр п1он плъэк1ыщт, ау тхак1ом ар дэгъу дэдэу зэш1уихыгъ. Бзылъфыгъэм мафэ къэс зэрихьэрэ 1офым хилъэгъуагъ уаси, л1ыгъи, го1угъи. Джырэ уахътэм щыпсэухэрэм ябгъапшэмэ блэк1ыгъэ л1эш1эгъухэм афэгъэхьыгъэ тхылъхэм бзылъфыгъэ образхэу ахэтхэр нэмык1 шъыпкъэу гъэпсыгъэх. Бзылъфыгъэр унэм, унагъом нахь епхыгъагъ. К1эрэщэ Тембот къыгъэлъэгъон ылъэк1ыгъ мафэ къэс бзылъфыгъэм зэрихьэрэ унэгъо 1офым мэхьанэу и1эр. Апэрэмк1э, бзылъфыгъэу -  ныр ары зыфэусэрэр. Мэзагъо / «Шыу закъу»/ зы мафэм зы мафэр пыгъэщагъэу 1оф мыухыжьым хэтэу мэпсэу. 1оф къызэрык1у - унэгъо 1оф ыш1эрэр, шъхьае а унэгъо 1офыр тэрэзэу зебгъэк1онми л1ыгъэ хэлъ: «Гуш1уагъуи гукъауи бэ ыщэчырэр. Мафэ къэс л1ыгъэ зэрехьэ» /н.160/. Мэзагъо иобразк1э зэхэубытагъэу ным иобраз авторым къегъэлъагъо.